b"\n_START_ARTICLE_\nStar Trek Generations\n_START_SECTION_\nHandling\n_START_PARAGRAPH_\nDe pensjonerte Starfleetoffiserene Kirk (William Shatner), Scott (James Doohan) og Chekov (Walter Koenig) er \xc3\xa6resgjester ombord p\xc3\xa5 den nyd\xc3\xb8pte Enterprise-B. Jomfruturen tar en overraskende vending da stjerneskipet plutselig fanger opp n\xc3\xb8danrop fra to F\xc3\xb8derasjonsskip fanget i et mystisk energifelt kjent som Nexus. Enterprise klarer bare \xc3\xa5 redde en liten del av besetningen p\xc3\xa5 skipene, f\xc3\xb8r begge blir \xc3\xb8delagt. I redningsfors\xc3\xb8ket blir ogs\xc3\xa5 Enterprise p\xc3\xa5f\xc3\xb8rt store skader, og Kirk, som befinner seg i en kritisk del av skipet, blir dratt ut i verdensrommet idet en del av skroget blir revet bort._NEWLINE_70 \xc3\xa5r senere er det kaptein Jean-Luc Picard som har kommandoen p\xc3\xa5 Enterprise. En dag mottar skipet en n\xc3\xb8danrop fra en romstasjon. Mannen bak n\xc3\xb8danropene viser seg \xc3\xa5 v\xc3\xa6re fysikeren Tolian Soran, samme mann som de reddet for 70 \xc3\xa5r siden. Etter \xc3\xa5 ha identifisert mannen finner Picard ogs\xc3\xa5 ut mer om det mystiske energifeltet Nexus og hvorfor Soran synes \xc3\xa5 v\xc3\xa6re besatt av det. Det viser seg at Soran er av en spesiell rase, og at han er over 300 \xc3\xa5r gammel. Han mistet sin familie for mange \xc3\xa5r siden, men vet at han vil finne dem igjen i Nexus. Veien inn til Nexus er imidlertid en formidabel oppgave da stjernen i solsystemet m\xc3\xa5 slukkes for \xc3\xa5 f\xc3\xa5 feltet til \xc3\xa5 skifte til rett kurs \xe2\x80\x93 noe som samtidig vil bety undergangen for b\xc3\xa5de Enterprise og planetene i solsystemet. Picard m\xc3\xa5 forhindre Sorans katastrofale planer og f\xc3\xa5r uventet hjelp av en gammel kjenning som alle trodde omkom for 70 \xc3\xa5r siden.\n_START_SECTION_\nFilmkritikerne og publikum\n_START_PARAGRAPH_\nFilmen fikk blandet mottakelse av filmkritikerne og har oppn\xc3\xa5dd 49\xc2\xa0% p\xc3\xa5 Rotten Tomatoes. Den amerikanske filmkritikeren Roger Ebert gav den to av fire stjerner, mens Leonard Maltin gav den tre av fire._NEWLINE_Filmen ble ikke satt opp p\xc3\xa5 norsk kino og har derfor f\xc3\xa5tt lite omtale i Norge. Den ble imidlertid vurdert av filmnettstedene CINERAMA i 2001 som gav den terningkast fem. Dagbladets anmelder gav den terningkast tre i 1996 i forbindelse med videoutgivelsen.\n_START_SECTION_\nPublikum\n_START_PARAGRAPH_\nTil tross for den lunkne mottakelsen hos anmelderne kan filmen beskrives som en moderat publikumssuksess, siden den innbrakte 75,6 millioner dollar p\xc3\xa5 amerikanske kino og 118 millioner globalt. Produksjonskostnadene var p\xc3\xa5 35 millioner.\n_START_SECTION_\nPriser og nominasjoner\n_START_PARAGRAPH_\nFilmen ble i 1995 tildelt to mindre priser \xe2\x80\x93 en ASCAP Award og en Universe Reader's Choice Award (av Sci-Fi Universe Magazine). Den ble i tillegg nominert til en Hugo Award, og to Saturn Award (blant annet i kategorien beste scifi-film)."